b"\n_START_ARTICLE_\nAndr\xc3\xa9 Bangambula Vindu\n_START_PARAGRAPH_\nAndr\xc3\xa9 Bangambula Vindu (s. 1. lokakuuta 1953 Kinshasa) on Kiinaan muuttanut kinshasankongolainen s\xc3\xa4velt\xc3\xa4j\xc3\xa4. H\xc3\xa4nen teoksiaan on esitetty Afrikan, Amerikan ja Aasian maissa._NEWLINE_Vindu opiskeli aluksi Kinshasassa vuosina 1969\xe2\x80\x9376. Vuosina 1985\xe2\x80\x9391 h\xc3\xa4n opiskeli muun muassa s\xc3\xa4vellyst\xc3\xa4 Shanghain musiikkikonservatoriossa, josta h\xc3\xa4n sai taiteiden kandidaatin ja maisterin arvonsa. H\xc3\xa4net kutsuttiin tarkkailijaksi UNESCO:n Kansainv\xc3\xa4liseen s\xc3\xa4velt\xc3\xa4j\xc3\xa4rostrumiin Pariisiin vuonna 1992. Vindu luennoi musiikin teoriasta ja saksofoninsoitosta silloisessa Zairessa. H\xc3\xa4n toimi muun muassa Kinshasan Centre d'\xc3\x89tudes et de Diffusion des Arts'n musiikin laitoksen johdossa 1980-luvulla. Vindu on my\xc3\xb6hemmin opettanut Tsing Mui Piano Companyssa Hongkongissa ja Shanghai American Schoolissa._NEWLINE_Vindun teoksia ovat muiden muassa Ballade alttosaksofonille ja orkesterille (1989), Symphonic Poem orkesterille (1990), jousikvartetot, puhallinkvintetto sek\xc3\xa4 pianolle s\xc3\xa4velletyt sarjat ja fuugat."